Heino Seljamaa

Heino Seljamaa (sündinud 21. aprillil 1952 Türil) on eesti näitleja ja poplaulja. 

1980. aastatel kogus ta nukunäitlejana palju populaarsust ETV lastesaatesarjas "Kõige suurem sõber" Äput mängides. Tema enda pakutud nimega tegelaskuju nihutas toona paljude eestlaste jaoks sõna "äpu" tähendusvarjundit nii, et õnnetu äpardi asemel hakati märkama suure südamega tegelast, kes ei suuda oma olemuselt suur olla.Heino Seljamaa: Äpu muutis eesti keelt ERR Eeter, 16.03.2025.

Haridus
Heino Seljamaa lõpetas 1970. aastal Türi Keskkooli. Samal aastal astus Tallinna Riikliku Konservatooriumi lavakunstikateedrisse, kuid langes sealt peamiselt kehva vene keele oskuse tõttu välja. Pärast kaheaastast sõjaväeteenistust astus 1974. aastal uuesti lavakunstikateedrisse (st tegi kõik nõuetekohased eksamid ja katsed uuesti) ja lõpetas selle 1978. aastal näitlejana (8. lend).Raul Ranne. Heino Seljamaa: olen Äpuga mõjutanud eesti keelt. Eesti Päevaleht, 21. aprill 2017. Aastatel 1985–1986 õppis ta Tartu Riiklikus Ülikoolis psühholoogiat.

Töö ja looming
Teatrid
Juba põhikooli kõrvalt käis Heino Seljamaa Türi kultuurimaja näiteringis Linda ja Nikolai Paali ning Maiu Bruki juhendamisel näitlemist õppimas. Seljamaa esimene näitemäng Türi kultuurimajas oli Lutsu "Kevade", kus koolivend Andres Oks (hilisem Ugala näitleja) mängis Tootsi ja Seljamaa oli üks saksa poistest.Kaarel Aluoja. Veel viiekümnekolmeseltki mängib nukkudega Järva Teataja, 13.08.2005.

Kõrgkooli lõpetanuna saadeti Heino Seljamaa riikliku suunamisega nukunäitlejaks Nukuteatrisse, kus ta töötas ligi 20 aastat. Draamanäitlejana on ta töötanud Ugala (1996–1997) ja Rakvere teatris (1997–1998). 

1999. aastast andis ta lasteetendusi rändteatriga Teater Kohvris ja 2019. aastast teeb seda rändteatriga Kohvriteater.Kohvriteater OÜ e-Äriregistris. Vaadatud 18.04.2024.

Tõenäoliselt on ta ainus näitleja Eestis, kes on üht lavastust mänginud rohkem kui 2000 korda.Kaire Kenk. Nukunäitleja Heino Seljamaal on teater kohvris ja hinges Postimees/60+, 09.10.2022.

Telesarjad
 1981–1985 "Kõige suurem sõber" (ETV)
 1998–1999 "Õnne 13" (ETV)"Õnne 13" andmebaasis IMDB. 
 2007 – "Ohtlik lend" (ETV)
 2008–2011 "Kelgukoerad" (Kanal 2)
 2009 – "Kättemaksukontor" (TV3, Kalju Pärn)
 2015–2017 "Siberi võmm" (Kanal 2, Samuel Kiviselg)Heino Seljamaa andmebaasis IMDB.
 2018 – "Pank (seriaal)" (ETV)

Filmid
 "Laanetaguse suvi" (1980) – telemängufilm, II režissöör
 "Kaks päeva Viktor Kingissepa elust", I jagu (1981) – telemängufilm, näitleja
 "Kaks päeva Viktor Kingissepa elust", II jagu (1981) – telemängufilm, näitleja
 "Šlaager" (1982), näitleja – mängufilm, mängis iseennast
 "Arabella, mereröövli tütar" (1982) – mängufilm, näitleja
 "Libarebased ja kooljad" (1998) – tudengifilm, näitleja
 "Südameasjad" (2007) – tudengifilm, näitleja
 "Pime Dsin-Lu" (2007) – tudengifilm, näitleja
 "Lumekuninganna" (2010) – mängufilm, näitleja
 "Öösiti läbi elu" (2011) – tudengifilm, näitleja
 "Erna on sõjas" (2020) – taani mängufilm, režissöör Henrik Ruben Genz; näitleja (kolonelleitnant)

Muusika
Koolipõlves laulis Heino Seljamaa kooli poistekooris. 1963. aasta lõpus alanud biitlimaania vaimustas ka Türi koolipoisse. Ise tehti kitarrid, ise õpiti kuulmise järgi pilli mängima ja pandi kokku ansambel Hades. Seljamaa on kitarri mänginud ja laulnud ansamblis Juku (1968–1970), Paide restorani ansamblis ning ansamblites Andromeeda (1970) ja Kontor (1981–1985).

Muusikasalvestised
 "Ansambel Kontor" (LP, 1983)
 laul "Koristajatädi töölauluke" kogumikus "Ammused laulud" (koos Kontoriga; Forte, 1999, CD)
 laul "See kõlab kui rock'n'roll" kogumikus "Eesti 80ndad" (koos Jaak Jürissoniga, Heino Seljamaa & Kontor; Hitivabrik, 2001, 3CD)
 "Hea sõbra jaoks on valla mu uksed ja mu hing" (singel) (Leopoldi laul, H Rec, 2002, CD)

 Isiklikku 
Heino Seljamaa on neljandat korda abielus ja tal on viis last (abielust näitleja Liina Tennosaarega on tal poeg Jass Seljamaa ja näitleja Külli Palmsaarega poeg Orm Seljamaa). Augustist 2017 on tema abikaasa raadioajakirjanik Mary-Liis Seljamaa.Palju õnne! Näitleja Heino Seljamaa abiellub neljandat korda. Kroonika/Delfi, 04.08.2017.

Priit Aimla on tema perekonnanime kirjutanud laulu "Õpeta nagu oma last" eestikeelsetesse sõnadesse ("Keeran teil SELJA MA(A) ..."; laulu autor Chris Rea, esitajad Heino Seljamaa ja ansambel Kontor).Heino Seljamaa & Kontor - Õpeta nagu oma last YouTube, vaadatud 06.11.2022.

Viited

Välislingid
 Eesti Ansamblite Andmebaas
 Heino Seljamaa Teater Kohvris
 Äpu näärilaul ETV lastesaatest "Näärimees uksele koputab" – solist Heino Seljamaa, ETV2, 1983
 "Kuidas on teadus mõjutanud minu elu" – Heino Seljamaa. Horisont 3/2014, lk 45
 Heino Seljamaa esinemas sünnilinna Türi 100. aastapäeva pidustustel, 9. juuni 2018 (video: Ants Leppoja / MTÜ Järvamaa Eesti südamaa)
 "Hommikusöök staariga": Heino "Äpu" Seljamaa Õhtuleht.ee/YouTube, 2019
 Heino Seljamaa: “Krooniline verevähk pole mul jalus! Ta on veres” Leukeemia teabeleht "Räägime leukeemiast" – Patsiendilood - Eesti Leukeemia- ja Lümfoomihaigete Liit

Kategooria:Eesti näitlejad
Kategooria:Eesti lauljad
Kategooria:Eesti Muusika- ja Teatriakadeemia vilistlased
Kategooria:Sündinud 1952